作者:李紳
標題:過吳門二十四韻
內容:煙水吳都郭，閶門架碧流。綠楊深淺巷，青翰往來舟。朱戶千家室，丹楹百處樓。水光搖極浦，草色辨長洲。憶作麻衣翠，曾為旅棹遊。放歌隨楚老，清宴奉諸侯。花寺聽鶯入，春湖看雁留。裡吟傳綺唱，鄉語認歈謳。橋轉攢虹飲，波通鬥鷁浮。竹扉梅圃靜，水巷橘園幽。縫堵荒麋苑，穿巖破虎丘。舊風猶越鼓，餘俗尚吳鉤。故館曾閑訪，遺基亦遍搜。吹臺山木盡，香徑佛宮秋。帳殿菰蒲掩，雲房露霧收。薴蘿妖覆滅，荊棘鬼包羞。風月俄黃綬，經過半白頭。重來冠蓋客，非複別離愁。候火分通陌，前旌駐外郵。水風搖彩旆，堤柳引鳴騶。問吏兒孫隔，呼名禮敬修。顧瞻殊宿昔，語默過悲憂。義感心空在，容衰日易偷。還持滄海詔，從此布皇猷。